Greek Legal Document

Category: 264

Content:
22. ΑΠΟΦΑΣΙΣ ΥΠΟΥΡΓΟΥ ΕΣΩΤΕΡΙΚΩΝ Αριθ.93526 της 2/18 Νοεμ. 1966 (ΦΕΚ  Β΄ 673) Περί ορισμού των προϋποθέσεων περιθάλψεως ησφαλισμένων του Κ.Α.Δ.Κ.Υ. και των Παραρτημάτων αυτού, μεταβαλλόντων κατοικίαν. Έχοντες υπ’ όψιν: 1)Τας διατάξεις του άρθρ. 23 παρ. 1 του Ν.Δ. 4541/1966 (ΦΕΚ 176 Α΄) «περί τροποποιήσεως και συμπληρώσεως του Κώδικος καταστάσεως δημοτικών και Κοινοτικών υπαλλήλων, καθορισμού τρόπου πληρωμής των αποδοχών των κοινοτικών υπαλλήλων και άλλων τινών διατάξεων» και 2)Την υπ’ αριθ. 336/16/25.10.66 σύμφωνον γνωμοδότησιν του Διοικητικού Συμβουλίου του Κ.Α.Δ.Κ.Υ., αποφασίζομεν: Ορίζομεν, ως κάτωθι, τας προϋποθέσεις και την διαδικασίαν δια την παροχήν εν γένει περιθάλψεως εις τους μεταβάλλοντας κατοικίαν συνταξιούχους ησφαλισμένους του Κλάδου Ασφαλίσεως κατά της ασθενείας των Δημοτικών και Κοινοτικών υπαλλήλων και των Παραρτημάτων αυτού, και εις τα υπό του άρθρ. 3 παρ. 3 του Β.Δ. της 18/22.2.1950 «περί διοικήσεως του Κλάδου Ασφαλίσεως κατά της ασθενείας των Δημοτικών και Κοινοτικών Υπαλλήλων», οριζόμενα μέλη της οικογενείας των ησφαλισμένων. Α΄.Συνταξιούχοι ησφαλισμένοι μεταβαλλόντες κατοικίαν. Δια την παροχήν εν γένει περιθάλψεως εις τους μεταβαλλόντας κατοικίας συνταξιούχους ησφαλισμένους του Κλάδου Ασφαλίσεως κατά της ασθενείας των Δημοτικών και Κοινοτικών Υπαλλήλων ή των Παραρτημάτων αυτού, ως και εις τα δικαιούμενα περιθάλψεως μέλη της οικογενείας των, υπό του Κλάδου ή του Παραρτήματος του τόπου της κατοικίας των, απαιτούνται: 1)Διαγραφή εκ του γενικού μητρώου ησφαλισμένων του Κλάδου ή του Παραρτήματος ασφαλίσεώς των. Η διαγραφή ενεργείται κατόπιν αποφάσεως του Προέδρου του Δ.Σ. του Κλάδου ή του Προέδρου της Δ.Ε. του Παραρτήματος, τη αιτήσει του ησφαλισμένου, συνοδευομένη υπό βεβαιώσεως της οικείας Αστυνομικής αρχής, εμφαινούσης τον τόπον της κατοικίας του. 2.Εγγραφή εις το γενικόν μητρώον ησφαλισμένων του Κλάδου η του Παραρτήματος του τόπου της κατοικίας του ησφαλισμένου. Η εγγραφή ενεργείται δι’ αποφάσεως του Προέδρου του Δ.Σ. του Κλάδου ή του Προέδρου της Δ.Ε. του Παραρτήματος, επί τη βάσει ανακοινώσεως του Κλάδου ή του Παραρτήματος ασφαλίσεως του συνταξιούχου, περί διαγραφής του εκ του παρ’ αυτώ τηρουμένου γενικού μητρώου ησφαλισμένων. Εις  την  ανακοίνωσιν,  ήτις γίνεται  εντός   πέντε  ημερών από της υποβολής της αιτήσεως και κοινοποιείται εις τον οργανισμόν τοπικής αυτοδιοικήσεως, του οποίου είναι συνταξιούχος ο ησφαλισμένος, τον Κ.Σ.Κ.Υ. και τον αιτούντα, επισυνάπτονται απαραιτήτως: α) η βεβαίωσις της Αστυνομικής Αρχής περί του τόπου της κατοικίας του συνταξιούχου, β) πάντα τα υπό του Κανονισμού Εσωτερικής Υπηρεσίας οριζόμενα στοιχεία, επί τη βάσει των οποίων ούτος και τα μέλη της οικογενείας του κατέστησαν ησφαλισμένοι και γ) βεβαίωσις εμφαίνουσα την επιστροφήν των βιβλιαρίων περιθάλψεως. Επί τη βάσει των στοιχείων τούτων και εντός δέκα ημερών, αφ’ ης περιήλθον εις τον Κλάδον ή το Παράρτημα του τόπου της κατοικίας του συνταξιούχου, εκδίδονται τα βιβλιάρια περιθάλψεως αυτού και των μελών της οικογενείας του. Η κατά τα ανωτέρω αλλαγή του ασφαλιστικού φορέως, ανακοινούται αυθημερόν, προκειμένου μεν περί δημοτικών συνταξιούχων εις τον οικείον δήμον, ίνα εφεξής αι υπό του άρθρ. 4 παρ. 2 και 4 του Β.Δ. της 18/22.2.1950 και του άρθρου μόνου παρ. 2 του Β.Δ. 697/1961 προβλεπόμεναι κρατήσεις και εισφοραί κατατίθενται εις τον παρά τη Εθνική Τραπέζη της Ελλάδος ή τω οικείω Υποκαταστήματι αυτής τηρούμενον λογαριασμόν υπό τον τίτλον «Ταμείον Κλάδου Ασφαλίσεως κατά της ασθενείας των Δημοτικών και Κοινοτικών Υπαλλήλων» του νέου ασφαλιστικού φορέως, προκειμένου δε περί κοινοτικών συνταξιούχων εις τον Κ.Σ.Κ.Υ. και την οικείαν κοινότητα, δια τον αυτόν σκοπόν. Β΄.Σπουδάζοντα ησφαλισμένα τέκνα, αδελφοί  και έγγονοι. Δια την παροχήν εν γένει περιθάλψεως εις σπουδάζοντα εις ανωτάτας εν γένει Σχολάς τέκνα, αδελφούς και εγγόνους κυρίως ησφαλισμένου, εφ’ όσον η Σχολή εις ην φοιτούν δεν εδρεύει εν τη περιφερεία του ασφαλιστικού φορέως του κυρίως ησφαλισμένου, επιφυλασσομένης της ισχύος των διατάξεων του άρθρ. 3 παρ. 2 και 3 του Β.Δ. της 18/22.2.1950, απαιτούνται: 1.Απόφασις του Διοικητικού Συμβουλίου του Κλάδου Ασφαλίσεως κατά της ασθενείας της Διοικούσης Επιτροπής του οικείου Παραρτήματος αυτού, περί εγκρίσεως παροχής περιθάλψεως εις τον σπουδάζοντα εμμέσως ησφαλισμένον, υπό του Κ.Α.Δ.Κ.Υ. εν τη περιφερεία του οποίου εδρεύει η Σχολή φοιτήσεώς του. Η απόφασις εκδίδεται κατόπιν αιτήσεως του ενδιαφερομένου, συνοδευομένης υπό πιστοποιητικού της οικείας σχολής ότι ούτος (Αντί της σελ. 212,29(α) Σελ. 212,29(β) Τεύχος 393-Σελ. 43 Ταμείο Ασφαλ. Δημοτ. και Κοινοτ. Υπαλλήλων 3.B.δ.22 φοιτά παρ’ αυτή και κοινοποιείται εις το Κλάδον ή το Παράρτημα εις ο ανατίθεται η παροχή της περιθάλψεως. 2.Απόφασις του Διοικητικού Συμβουλίου του Κλάδου ή της Διοικούσης Επιτροπής του οικείου Παραρτήματος, περί αναλήψεως της υποχρεώσεως παροχής περιθάλψεως εις τον περί ου η, κατά τ’ ανωτέρω, κοινοποιουμένη απόφασις. Αι ανωτέρω αποφάσεις, ισχύουν μόνον δια το ακαδημαϊκό έτος εντός του οποίου εξεδόθησαν, η εγκρινομένη δε υπ’ αυτών παροχή περιθάλψεως διακόπτεται και προ της λήξεως του ακαδημαϊκού έτους, λόγω διακοπής ή λήξεως της φοιτήσεως του δικαιούχου. Εντός του πρώτου πενθημέρου εκάστου μηνός ο Κλάδος και τα Παραρτήματα αυτού αποστέλλουν εις τους ασφαλιστικούς φορείς των σπουδαζόντων ησφαλισμένων τα δικαιολογητικά πληρωμής των κατά τον προηγούμενον μήνα δαπανών περιθάλψεως των, επί τη βάσει δε αυτών και εντός του επομένου μηνός αποδίδονται αι εν λόγω δαπάναι εις τον δικαιούχον οργανισμόν κατά τα κεκανονισμένα. Η παρούσα δημοσιευθήτω δια της Εφημερίδος της Κυβερνήσεως. Δυνάμει της υπ’ αριθ. 104391 της 15/28 Νοεμ. 1967 αποφ. Υπ. Εσωτερικών (ΦΕΚ Β΄ 698) ωρίσθη ότι τα εν κεφαλαίω Β΄ της ανωτέρω αποφάσεως (93526/66) οριζόμενα «ισχύουν και δια την παροχήν εν γένει περιθάλψεως εις τέκνα, αδελφούς και εγγόνους κυρίως ησφαλισμένου, εφ’ όσον το σχολείον εις ο φοιτούν, ανεξαρτήτως βαθμίδος ή κατηγορίας εις ην ανήκει, δεν εδρεύει εν τη περιφερεία του ασφαλιστικού φορέως του κυρίως ησφαλισμένου».